ЩIыналъэ зыгъэпсэхупIэхэр
Иджыблагъэ Москва щекIуэкIащ «Интурмаркет» зыфIаща дунейпсо турист гъэлъэгъуэныгъэ. Урысейм щыпсэу цIыхухэм зыщагъэпсэхуну яфIэфI къэралхэр хэту илъэс къэс къызэрагъэпэщ Iуэхущ ар.
Гъэлъэгъуэныгъэм хэтащ Болгарие, Тырку, Китай, Венгрие, Мысыр, Италие, Испание, Алыдж, Норвегие, Мароккэ, Тунис, нэгъуэщI къэралыгъуэхэри. ЗэIущIэм кърихьэлIахэр абыхэм дахьэхырт гъэмахуэ зыгъэпсэхугъуэр я щIыпIэм зэрыщыбгъэкIуэфынур щыуагъэлъагъу стендхэмкIэ, артистхэм я уэрэдхэмрэ къафэхэмкIэ, я лъэпкъ шхыныгъуэхэмкIэ.
Урысейм и зыгъэпсэхупIэхэр зыгъэлъэгъуахэм яхэтащ Кавказ Ищхъэрэм и щIыналъэхэр. Ди республикэм иIыгъа плIанэпэм щылэжьащ КъБР-м СпортымкIэ и министерствэм, Курортымрэ туризмэмкIэ къэрал комитетым, «Iуащхьэмахуэ зыгъэпсэхупIэ» ОАО-м, «Iуащхьэмахуэ Сервис» турист IуэхущIапIэм, Iуащхьэмахуэ лъапэ и хьэщIэщхэм я лIыкIуэхэр.
Бгы-лыжэ спортымрэ альпинизмэмрэ дихьэххэм, туроператорхэмрэ турагентствэхэмрэ щагъэгъуэзащ Iуащхьэмахуэ и щыгу дэкI кIапсэ гъуэгухэмрэ Iуащхьэмахуэ и лъапэ щыIэ хьэщIэщхэмрэ я лэжьыгъэм. Къызэхуэсахэм телеэкранкIэ ирагъэлъагъурт Iуащхьэмахуэ лъапэ теухуа фильм. Гъэлъэгъуэныгъэм кърихьэлIахэм хуагуэшырт бгы-лыжэ, кIапсэ гъуэгухэр, зыгъэпсэхупIэм и щIыпIэ зэхуэмыдэхэмрэ абы уи нэгу зэрызыщебгъэужьыфынумрэ къыщыгъэлъэгъуа тхылъымпIэхэр. Къэбэрдей-Балъкъэрым и плIанэпэм хуейхэр щефэфырт Iуащхьэмахуэ бгы лъа- пэм деж къыщыщIэж псынэпс.
Къыхэгъэщыпхъэщ ди республикэр «Интурмаркет» турист гъэлъэгъуэныгъэм гъэ къэс зэрыхэтыр. Ар къызэзыгъэпэщхэм къызэралъытэмкIэ, ар лъэбакъуэ хъарзынэщ Къэбэрдей-Балъкъэрым и бгы-лыжэ спортым нэхъыбэ щыгъуазэ хъунымкIэ, дуней псом щызэлъащIысынымкIэ.
ТАРИМ Алисэ.
